text: Unge hjemmerøvere var på spil lørdag aften
  23 april 2017 kl. 04.12
  To hjemmerøvere slap afsted med penge og en mobiltelefon, da de slog til lørdag aften.
  Lørdag aften fik et par unge mennesker i en studielejlighed på Christiansminde i Vejle sig en ubehagelig oplevelse.
  To maskerede mænd fik adgang til lejligheden. Det var dog ikke udpræget voldsomt, og lejlighedens beboere kom ikke noget til, oplyser politiet til TV SYD.
  - Den ene af de to maskerede mænd bliver i lejligheden, mens den anden får et kreditkort og går ud og hæver 500 kroner. Da røveren kommer tilbage, bliver kreditkortet afleveret. De to gerningsmænd forlader herefter lejligheden med pengene og en mobiltelefon, siger vagtchef ved Sydøstjyllands Politi, Lars Grønlund, til TV SYD.
  Det er sparsomt med oplysninger i sagen søndag morgen. Vagtchefen kan ikke sige andet, end at gerningsmændene er to unge, maskerede mennesker, der muligvis har været udlændinge.
   - Vi efterforsker sagen og kan ikke sige så meget lige nu, men vi har en idé om, i hvilken retning vi skal gå, siger Lars Grønlund til TV SYD.
  Sydøstjyllands Politi modtager meget gerne henvendelser på 1-1-4, hvis du har oplysninger i sagen.
  
  